Rejtő Jenő:

Tévedésből jelentik

Kiadó: ADAMO BOOKS KFT.

http://adamobooks.com

Felelős kiadó: ADAMO BOOKS KFT. ügyvezetője

Copyright © ADAMO BOOKS KFT.

Budapest, 2015

ISBN 978-963-387-296-3

SZEREPLŐK:

Dr. Dumai Süke, kőnyomatos szerkesztő
Reményiné, gépírónő
Toplacsek

('A Savas Ügynökség szerkesztőségének dolgozószobája. Jobb oldalon íróasztal telefon, középen asztal két karosszékkel, bal oldalon kisasztal írógéppel. Reményiné gépel, Dumai diktál, hisztérikusan ideges állapotban. Időnként a hajába markol, a vállát rángatja, a körmét rágja, stb. Kezében újságkivágások, papírlapok, ezekből időnként elhullajt vagy eldob egyet. A színpad szinte úszik újságokban, papírokban, kéziratokban. Az íróasztalt, a padlót, a széket illusztrált és napilapok szemetje borítja be.')

DUMAI ('diktál'): ... És így kőnyomatosom rövidesen ezt a megállapítást veszi át a világsajtó heti cikkeiből. ('Kigombolja a gallérját, az arca összevissza rándul idegességében.') Fő a nyugalom! Ez a háború első parancsolata minden egyes polgár számára! Hidegvér! Higgadtság! Nyugalom! ('Leveszi a kabátját, a homlokára csap, liheg.')

REMÉNYINÉ ('befejezi, ismétli'): Higgadtság... Nyugalom...

DUMAI ('folytatja, olvas, diktál, m.f.'): Ez csendül ki az Aftingdon Tagedbladed, az Alter Züricher, az Ankara Türkszkája vezércikkeiben is, és ez csendül ki a Savas Ügynökség jelentéseiből! Uralkodni az idegeken! Fő a nyugalom! ('Mintha megvadult volna, úgy tapogat íróasztalán összevissza.') Hol a bróm... A fenébe teszik mindig a brómomat... Leírta, kérem?

REMÉNYINÉ ('ismétli'): Fő a nyugalom...

DUMAI: Hallja! Maga ne intsen le engem! ('Az asztalra csap.') Magának semmi köze a nyugalmamhoz!

REMÉNYINÉ ('sértődős, érzékeny hangon'): A szerkesztő úr diktálta, és én csak ismételtem...

DUMAI ('tovább diktál'): Ez a háború idegháború is, ahol minden polgár ott áll idegeivel a vártán! ('Beveszi a brómot, miután megzötyögtette egy pohár vízben, kimerülten egy székbe roskad az íróasztalnál, szinte hörög.') Férfias, edzett egyéniségekre van ma szükség... ('Leejt egy csomó papírt, dühösen elkapja.') A fene egye meg...

REMÉNYINÉ ('automatikusan legépelte'): A fene egye meg...

DUMAI ('felugrik'): Ezt nem diktáltam! Reményiné, maga használhatatlan!

REMÉNYINÉ ('szipog'): Kérem, én úgy hallottam... ('Radíroz.')

DUMAI: Nem érdekel, hogy mit hallott! Ön is egy kultúrmunkás, idegrendszerével a vártán! Aki az idegrendszerével a vártán van, az ne bőgjön!

REMÉNYINÉ ('sírva'): Szerkesztő úr tudja, hogy elhagyott a férjem, és sohasem fogadom vissza többé! Ez elég ok a sírásra.

DUMAI: Engem a feleségem tegnap hagyott el, és mégse vagyok ideges! ('Egy székbe roskad, liheg, rekedten.') Itt állok a vártán...

REMÉNYINÉ: Egy céda nő miatt hagyott el a férjem! ('Sír.')

DUMAI: Engem is egy nő miatt hagyott el a feleségem. Világgá kürtölte valaki, hogy a Római-parton víkendeztem egy hölggyel!

REMÉNYINÉ: Olvastam a tegnapi lapban! Sajnáltam, hogy szerkesztő úr abba a csúnya botrányba keveredett.

DUMAI: Rágalom! Az egészből egy szó sem igaz!

REMÉNYINÉ: Nem volt szombaton a Római-parton egy hölggyel? Akinek a férje botrányt rendezett?

DUMAI: Mondom, hogy rágalom! ('Sóhajt, halkabban.') A megyeri parton történt...

REMÉNYINÉ ('sír'): A szerkesztő úrnál még rendbe jön majd minden, de én többé nem fogadom vissza Alajost, ha térden állva jön, akkor se!

DUMAI: Kérem, kérem! Talán nem borulna velem össze családi ügyekben?!

REMÉNYINÉ ('gyorsan letörüli a könnyeit').

DUMAI: Folytatjuk! ('Diktál.') A Kaburi Vasárnapi Lap jelenti, hogy meg nem erősített állítás szerint egy megerősített konvoj kis híján áthaladt az Oleander-fokon, és mint Havannából írják... ('Közben tapogatja a zsebeit, kihúz egy asztalfiókot.') Állandóan eltűnnek a szivarok!...

REMÉNYINÉ ('leírja'):... eltűnnek a szivarok...

DUMAI ('rákiabál'): Mit ír?! Reményiné?!!

REMÉNYINÉ ('olvassa'): Havannából írják, hogy állandóan eltűnnek a szivarok.

DUMAI: Megőrülök! Az én havannáim tűnnek el, és nem Havannában lopják a szivarjaimat, hanem itt! Érti?!

REMÉNYINÉ ('sír'): Én igazán nem lopom a szerkesztő úr szivarjait...

DUMAI: Ez a maga egyetlen kvalitása! ('Diktál.') Havannából jelentik, és illetékes svéd körök rámutattak arra, hogy a jelentés szerint a hajózás forgalmában újabb jelentenivaló nincs, amit török körökből is megerősítettek.

REMÉNYINÉ: Görög törökből...

DUMAI: Nem görög! Török! ('Földhöz vág egy poharat.') Török! Úgy, mint összetörni... ('Cseng a telefon, felveszi a kagylót.') Itt Savas Ügynökség, dr. Dumai Süke szerkesztő... kicsoda?... Kérem, én minden áldozatra hajlandó vagyok, ha a feleségemet kibékítik... De mint illetékes rámutatok arra, hogy nemcsak a családi békémről van szó! Pardon!... ('Reményinéhez.') Kezdje meg tervszerű visszavonulását a másik szobába...

REMÉNYINÉ ('szipogva jobbra el').

DUMAI ('telefonál'): Én azért adtam az ön magánnyomozójának megbízást, mert szerintem zsarolási manőverről van szó!... Igen? Szóval a hölgy, aki velem volt, nem először víkendezett Megyeren?... És mindég más férfival? ('Jegyez.') Nagyon fontos!... ('Jegyzi.') Ékszereit és ruháit semmi esetre sem a férje keresetéből vásárolja... És engem azzal vádoltak, hogy Casanova vagyok! És engem ezért a nőért a feleségem elhagyott, és a nevemet kiírták a lapok! Mert a férjével pofozkodtam! Műbotrányt rendeztek! Zsarolók!... Igen? ('Jegyzetel.') Ötórai teákra járt más férfiakkal is?... Hát kérem, én hajlandó vagyok kiegyezni! A botrányért kártalanítást fizetni! De csak úgy, ha a feleségemet kibékítik. Különben nincs kiegyezés! Legyen per, botrány és egyebek!... Megzsarolni nem hagyom magam, de áldozatokra hajlandó vagyok a status quo helyreállítása és a treuga dei... Tessék?! ('Siralmasan.') Azt akarom, hogy visszajöjjön a feleségem! A többi mind csak szósz!... Szóval az asszony fivére már útban van? Ő képviseli a férjet is?... Jó. Hát én szívesen kiegyezek, hajlandó vagyok anyagi áldozatokra is, de csak úgy, ha a feleségemet kibékítik. Itt van a házban... Az anyósom az első emeleten lakik, oda költözött az asszony... Ha visszatér hozzám, úgy semmi akadálya a kiegyezésnek!.. Ez az én hivatalos állásfoglalásom! ('Lecsapja a kagylót.') Hogy az a mennydörgős mennykő több egymást követő hullámban csapjon beléje! ('Balra el.')

TOPLACSEK ('kissé félszeg, ijedős, kopott figura, néhány kopogtatás után középről jön. Körülnéz, halkan ezt mondja'): Jó napot... ('Leül.')

REMÉNYINÉ ('be').

TOPLACSEK: Kezét csókolom. Az Országos Félbőr Könyvkiadótól vagyok.

REMÉNYINÉ: Nem vásárolunk semmit, ha nem tudná.

TOPLACSEK: Milyen érdekes. Nem lenne olyan szíves megkerülni engem, mert a jobb fülemre nem hallok semmit.

REMÉNYINÉ: Hát akkor fordítsa erre a bal fülét.

TOPLACSEK ('egyforma mosollyal'): Mondom: Szíveskedjék megkerülni.

REMÉNYINÉ ('átmegy'): Nem veszünk semmit.

TOPLACSEK: Öt nap előtt az Országos Félbőr ideküldte új kiadványunkat. Az a címe: Deák Ferenc és a kiegyezés. Nagyon érdekfeszítő regény: Mi mindég előre küldjük kiadványainkat, és csak azután jövök én, hogy kidobjanak. ('Egyfolytában.') Ön nagyon csinos hölgy. ('Közben megfordult.')

REMÉNYINÉ: Szóval arról a két könyvről van szó, amit postán kaptunk?! Ott van a polcon. Visszaviheti. Nem veszünk könyvet.

TOPLACSEK: Szíveskedjék megkerülni, mert a jobb fülemre süket vagyok. A bal, jó órába mondjam, mint a makk.

REMÉNYINÉ ('dühösen megkerüli'): Nem veszünk semmit!